TAKUNI คาดเซ็นสัญญางานขนส่งแอมโมเนียให้ PTT ปลายเดือนนี้
TAKUNI คาดเซ็นสัญญางานขนส่งแอมโมเนียให้ PTT ปลายเดือนนี้
20 เม.ย. 2558

นางสาวนิตา ตรีวีรานุวัฒน์ รองกรรมการผู้จัดการ บริษัท ทาคูนิ กรุ๊ป จำกัด (มหาชน) หรือ TAKUNI เปิดเผยว่า บริษัทคาดว่าจะได้เซ็นสัญญาให้บริการรับจ้างขนส่งแอมโมเนียให้กับ บริษัท ปตท. จำกัด (มหาชน) หรือ PTT ในสัปดาห์นี้หรือภายในเดือน เม.ย.นี้ หลังจากที่ผ่านมาบริษัทได้ยื่นเสนอราคาไปให้กับ ปตท.พิจารณาแล้ว
ทั้งนี้ บริษัทมั่นใจว่ากำไรสุทธิในปีนี้จะเติบโตได้ถึง 100% จากปีก่อนที่มีกำไรสุทธิ 27.18 ล้านบาท และยังคงเป้ารายได้ที่ 1.4 พันล้านบาท แม้ว่าปริมาณการขายก๊าซ LPG ในปัจจุบันจะปรับตัวลดลง เนื่องจากได้รับผลกระทบจากราคาน้ำมันที่ดิ่งลงอย่างมากในช่วงที่ผ่านมา ทำให้ผู้ใช้รถติดแก๊สหันไปใช้น้ำมันเพิ่มขึ้น ส่วนการที่กระทรวงพลังงานระบุว่าลดการสนับสนุนการใช้ LPG ในภาคขนส่งนั้น ถือว่าเป็นนโยบายตั้งแต่มีการใช้ NGV แล้ว จึงไม่ได้ส่งผลกระทบมากนัก
อย่างไรก็ตาม กในปีนี้บริษัทฯจะรับรู้รายได้จากงานในมือ(Backlog)ของบริษัทย่อย คือ บริษัท ทาคุนิ(ประเทศไทย)ราว 260 ล้านบาท และการเข้าร่วมทุนในบริษัท ซี เอ แซด (ประเทศไทย) จำกัด ผู้ให้บริการรับเหมาก่อสร้างธุรกิจ oil&amp;gas ที่มีความเชี่ยวชาญและมีประสบการณ์มากเป็นพิเศษ ซึ่ง TAKUNI เข้าถือหุ้นในสัดส่วน 47.72% ที่ปัจจุบันมี Backlog ราว 500 ล้านบาท ขณะเดียวกันยังอยู่ระหว่างประมูลงานใหม่มูลค่าราว 700 ล้านบาทที่จะรู้ผลประมูลในช่วงเดือน พ.ค.ซึ่งจะทำให้บริษัทมีรายได้ตามสัดส่วนการถือหุ้นที่ราว 400 ล้านบาท
นางสาวนิตา กล่าวถึงความสนใจเข้าซื้อโรงไฟฟ้าชีวมวลว่า ปัจจุบันบริษัทอยู่ระหว่างศึกษาและหารือกับที่ปรึกษาทางการเงิน คาดว่าจะมีการทำดิวดิลิเจนซ์โรงไฟฟ้าชีวมวลที่บริษัทมีความสนใจจะเข้าลงทุน กำลังการผลิตราว 9.9 เมกะวัตต์ และใช้เชื้อเพลิงจากเศษไม้ แหล่งเงินทุนจะมาจากเงินที่ได้จากการขายหุ้นต่อประชาชนเป็นครั้งแรก(IPO) ที่มีอยู่ 160 ล้านบาท และอีกส่วนหนึ่งจะมาจากการกู้ เพราะขณะนี้บริษัทมีหนี้สินต่อทุน (D/E) ที่ระดับ 0.5 เท่า